HomeAs n Geliefde Sterf
As 'n Geliefde Sterf
Fases van rou
Die ``gesonde'' rouproses volg verskillende stadiums en kenners sê daar is geen kortpaaie na herstel nie. Om die dood van 'n dierbare te verwerk, bly 'n moeisame proses wat navorsers as die mees stresvolle van alle veranderings beskou. Dit word selfs ``treurwérk'' genoem en dit raak kinders net soveel as volwassenes, afhangend van hoe naby die een wat agterbly, aan die oorledene was.
In die eerste fase van treur heers 'n skoktoestand voor die besef werklik insink. Die nuus van die geliefde se dood word slegs op intellektuele vlak gehanteer en daarom is hierdie fase in die verstand gesetel. Die bedroefde weduwee, byvoorbeeld, ervaar 'n gevoel van ongeloof, af-stomping van gevoel en vervreemding van die mense rondom haar. Sy hanteer die verlies op 'n rasionele manier en kan byna klinies daarna kyk. Dít is die natuur se manier om jou te beskerm teen 'n pyn wat te oor-weldigend in sy volle felheid sal wees.
Die tweede fase is langer en gesetel in die emosies, wat swaar gebuk gaan onder sterk gevoelens van psigiese pyn, woede, vrees en skuldgevoelens. Hierdie fase is baie moeilik vir die treurende en die mense om haar, aangesien sy met die geringste aanleiding onbeheers aan die huil kan gaan.
Die herstelfase tree in wanneer die fokuspunt begin verskuif en hoewel dit nooit verdwyn nie, trek die gevoel van verlies in 'n hoekie van die hart terug. Die dowwe pyn kan met die verloop van tyd tydelik oorheers word deur iets belangriks wat gebeur. Maar die intensiteit van die droefheid kan dikwels onverwags net so fel soos voorheen na die oppervlak kom en die treurende laat voel asof sy alles van voor af beleef. Herstel tree egter geleidelik in en sy kan weer die skerwe van haar lewe optel en 'n nuwe identiteit sonder haar geliefde opbou.